বাণিজ্য থেকে জেট চুক্তি, মোদি-ট্রাম্প সাক্ষাতের ফসল কী কী?

ওয়েব ডেস্ক: বৃহস্পতিবার রাতে (ভারতীয় সময়ে শুক্রবার) ডোনাল্ড ট্রাম্পের (Donald Trump) সঙ্গে দ্বি-পাক্ষিক বৈঠক করলেন নরেন্দ্র মোদি (Narendra Modi)। ভারত এবং আমেরিকার রাষ্ট্রপ্রধানের আলোচনায় উঠে এল বাণিজ্য (Trade), প্রতিরক্ষা (Defence), অভিবাসন (Immigration) সহ একাধিক বিষয়। এই সাক্ষাৎ থেকে ভারতের সবথেকে বড় লাভ নিঃসন্দেহে দুটি, এক— মুম্বই হামলার অন্যতম চক্রীকে নিজেদের দেশে ফেরত পাওয়া এবং এফ-৩৫ জেট বিমান চুক্তি।

এক নজরে দেখে নেওয়া যাক ট্রাম্প-মোদি বৈঠক থেকে কী কী পেল ভারত।

১) আলোচনার বেশিরভাগটাই হয়েছে বাণিজ্য নিয়ে। দুই দেশ একসঙ্গে ৫০০ বিলিয়ন ডলারের দ্বি-পাক্ষিক বাণিজ্যের লক্ষ্যমাত্রা স্থির করেছে। ট্রাম্প এও জানিয়েছেন, ভারত আরও বেশি তেল এবং গ্যাস আমদানি করবে।

২) মুম্বই হামলার চক্রী তাহাউর রানাকে (Tahawwur Rana) ভারতে প্রত্যর্পণে ছাড়পত্র দিলেন মার্কিন প্রেসিডেন্ট। মাসখানেক আগেই একই ঘোষণা করেছিল আমেরিকার সুপ্রিম কোর্ট।

আরও পড়ুন: মুম্বই হামলার চক্রীকে ভারতের হাতে তুলে দিলেন ট্রাম্প

৩) প্রতিরক্ষা চুক্তিতে জোর বাড়ালেন ট্রাম্প, বললেন ভারতের সঙ্গে সামরিক বিক্রিবাটা কয়েক বিলিয়ন ডলার বাড়বে। ভারতকে ফিফথ জেনারেশন এফ-৩৫ স্টেলথ জেট দেওয়া হবে। ভারতের বিদেশ সচিব বিক্রম মিস্রি পরে জানালেন, এই চুক্তি আপাতত প্রস্তাবনা পর্বে আছে, প্রক্রিয়া শুরু হয়নি।

৪) ট্রাম্পের ‘মাগা’ (মেক আমেরিকা গ্রেট এগেন) স্লোগানের টুইস্ট দিয়ে মোদি বললেন, ভারতে আমরা বিকশিত ভারতের লক্ষ্যে এগিয়ে চলেছি। যা অনুবাদ করলে দাঁড়ায় মেক ইন্ডিয়া গ্রেট এগেন বা ‘মিগা’। যখন ভারত আর আমেরিকা একসঙ্গে কাজ করে ‘মাগা’ আর ‘মিগা’ উন্নতির ‘মেগা’ পার্টনারশিপ হয়ে দাঁড়ায়।

৫) রাশিয়া-ইউক্রেন যুদ্ধ থামাতে আমেরিকার প্রচেষ্টার প্রশংসা করে মোদি বলেন, “গোটা বিশ্ব ভাবছে ভারত নিরপেক্ষ। কিন্তু ভারত নিরপেক্ষ নয়, তার নিজস্ব অবস্থান আছে আর তা হল শান্তি।”

৬) বাংলাদেশে রাজনৈতিক পালাবদলে আমেরিকার যোগের কথা উড়িয়ে দিয়ে ট্রাম্প বললেন, “বাংলাদেশের ব্যাপারটা আমরা প্রধানমন্ত্রী মোদির উপর ছেড়ে দেব।”

৭) কিছুদিন আগেই ১০৪ জন ভারতীয়কে ভারতে ফেরত পাঠিয়েছিল ট্রাম্প প্রশাসন। এদিন ট্রাম্প বললেন, সত্যিই যারা অবৈধভাবে আমেরিকায় বসবাস করছে তাদের অবশ্যই ফিরিয়ে নেওয়া হবে।

৮) মোদির মধ্যস্থতা করার দক্ষতার প্রশংসা করলেন ট্রাম্প। বললেন, তাঁর থেকেও ভালো, শক্ত মধ্যস্থতাকারী হলেন ভারতের প্রধানমন্ত্রী। মোদিকে দীর্ঘদিনের ‘দারুণ বন্ধু’ হিসেবে আখ্যা দিলেন।